《暑夜露饮》
宋代·董嗣杲

夜步闲阶长，月出照独立。
御暑借杯酌，便欲和月吸。
野童笑不已，散发风露袭。
浮生弹指顷，能几寻胜集。
何当脱尘垢，江湖负蓑笠。
心知临渊翁，岂在得鱼急。
浩歌沧浪吟，续此思雅什。
相从苦无人，眼睨星河湿。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。